ID-DEĊIŻJONI TAL-KUNSILL
tad-19 ta' Lulju 2004
fuq id-data ta' l-applikazzjoni tad-Direttiva 2003/48/KE fuq it-tassazzjoni ta' dħul minn tifdil f'forma ta' ħlas ta' interessi
(2004/587/KE)
IL-KUNSILL TA' L-UNJONI EWROPEA,
Wara li kkunsidra d-Direttiva 2003/48/KE (1), u partikolarment l-Artikolu 17 (3) tiegħu,
Wara li kkunsidra l-proposta mill-Kummissjoni,
Billi:
(1)
Artikolu 17 (2) tad-Direttiva 2003/48/KE jagħti l-kundizzjonijiet għall-applikazzjoni tal-provvedimenti tad-Direttiva mill-1 ta' Jannar 2005.
(2)
Skond l-Artikolu 17 (3) tad-Direttiva 2003/48/KE il-Kunsill, abbażi ta' rapport mill-Kummissjoni, ikkonkluda qabel l-1 ta' Lulju 2004 li l-kondizzjonijiet stabbiliti f'Artikolu 17 (2) tad-Direttiva 2003/48/KE mhux se jintlaħqu, wara li kkunsidra d-data tad-dħul fis-seħħ tal-miżuri relevanti fit-terzi pajjiżi u t-territorji dipendenti u assoċjati konċernati.
(3)
Artikolu 17 (3) tad-Direttiva 2003/48/KE jipprovdi li, jekk il-Kunsill ma jiddeċidix li l-kondizzjoni stabbilita f'paragrafu 2 ta' dak l-artikolu ser jintlaħqu, dan għandu waqt li jaġixxi b'unanimità fuq proposta tal-Kummissjoni, jadotta data ġdida għall-finijiet ta' paragrafu 2.
(4)
Abbażi ta' rapporti mill-Kummissjoni u l-Istati Membri relevanti, jidher li kull wieħed mit-terzi pajjiżi u t-territorji dipendenti u assoċjati konċernati msemmija f'Artikolu 17 (2) tad-Direttiva 2003/48/KE se jkunu jistgħu jilħqu l-kondizzjonijiet stabbiliti f'dak il-paragrafu mill-1 ta' Lulju 2005.
(5)
Id-data ta' l-1 ta' Lulju 2005 għandha għalhekk tkun addottata bħala d-data l-ġdida għall-finijiet ta' l-Artikolu 17 (2) tad-Direttiva 2003/48/KE, liema data tkun ukoll suġġetta għall-kundizzjonijiet f'dak il-paragrafu.
(6)
Għal raġunijiet ta' sigurta' legali għall-operaturi u għall-kontribwenti, din id-Deċiżjoni għandha tiġi adottata b' urġenza, u bi ħtieġa ta' deroga mill-perijodu ta' sitt xhur previst fil-punt 1.3 tal-Protokoll dwar ir-rwol tal-parlamenti nazzjonali fl-Unjoni Ewropea,
ADOTTA DIN ID-DEĊIŻJONI:
Artikolu 1
F'Artikolu 17 (2) tad-Direttiva 2003/48/KE “1 ta' Jannar 2005” għandha tinbidel b' “1 ta' Lulju 2005”.
Artikolu 2
Din id-Deċiżjoni qed tiġi indirizzata lill-Istati Membri u għandha tkun pubblikata fil-Ġurnal Uffiċjali ta' l-Unjoni Ewropea.
Magħmula f'Brussell, fid-19 ta' Lulju 2004.